CELEX: 32017D0722
Language: hu
Date: 2017-04-20 00:00:00
Title: A Bizottság (EU) 2017/722 végrehajtási határozata (2017. április 20.) a VectoMaxFG biocid termék forgalmazásával és felhasználásával kapcsolatban Hollandia által az 528/2012/EU európai parlamenti és tanácsi rendelet 55. cikkének (1) bekezdésével összhangban hozott intézkedés meghosszabbításáról (az értesítés a C(2017) 2436. számú dokumentummal történt)

22.4.2017   
            
            
               HU
            
            
               Az Európai Unió Hivatalos Lapja
            
            
               L 106/14
            
         A BIZOTTSÁG (EU) 2017/722 VÉGREHAJTÁSI HATÁROZATA
   (2017. április 20.)
   a VectoMaxFG biocid termék forgalmazásával és felhasználásával kapcsolatban Hollandia által az 528/2012/EU európai parlamenti és tanácsi rendelet 55. cikkének (1) bekezdésével összhangban hozott intézkedés meghosszabbításáról
   
      
         (az értesítés a C(2017) 2436. számú dokumentummal történt)
      
   
   (Csak a holland nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 55. cikke (1) bekezdésének harmadik albekezdésére,
   mivel:
   
               (1)
            
            
               Az 528/2012/EU rendelet 55. cikke (1) bekezdése első albekezdésének értelmében Hollandia 2016. szeptember 13-án határozatot fogadott el a VectoMaxFG forgalmazásának és a tanúsítvánnyal rendelkező üzemeltetők által az Aedes albopictus és az Aedes japonicus invazív egzotikus szúnyogok lárvái elleni védekezésre történő felhasználásának a 2016. november 1-jéig tartó időszakra való engedélyezéséről (a továbbiakban: intézkedés).
            
         
               (2)
            
            
               A VectoMaxFG hatóanyaga a H14 szerotípusú Bacillus thuringiensis subsp. israelensis AM65-52 törzse és a Bacillus sphaericus subsp. 2362, ABTS-1743 törzse az 528/2012/EU rendelet V. mellékletében meghatározott 18. terméktípusban való felhasználásra.
            
         
               (3)
            
            
               2016. december 5-én a Bizottsághoz megérkezett Hollandia indokolással ellátott kérelme, amelyben az 528/2012/EU rendelet 55. cikke (1) bekezdése harmadik albekezdése alapján kérelmezte az intézkedés meghosszabbítását.
            
         
               (4)
            
            
               Az (EU) 2016/714 bizottsági végrehajtási határozat (2) korábban engedélyezte Hollandia számára, hogy két másik biocid termék, a VectoBacWG és az Aqua-K-Othrine forgalmazására és felhasználására vonatkozó ideiglenes intézkedést meghosszabbítsa. Az említett határozat elismerte, hogy Hollandiában nem áll rendelkezésre megfelelő alternatív termék a betegségeket terjesztő szúnyogok elleni védekezésre.
            
         
               (5)
            
            
               A Hollandia által rendelkezésre bocsátott információk szerint az (EU) 2016/714 végrehajtási határozat hatálya alá tartozó intézkedésre a közegészség védelme érdekében volt szükség, mivel ezek a Hollandiában gumiabroncs-kereskedelmi vállalatok telepein, temetőkben és zártkertekben előforduló szúnyogok olyan trópusi betegségek vektorai lehetnek, mint például a dengue-láz és a chikungunya-láz. A további megfigyelések során 2016-ban kiderült, hogy a szúnyogok egy tehergépkocsi-újrafeldolgozó vállalat és egy lakóövezet területén is megtalálhatók voltak.
            
         
               (6)
            
            
               Hollandiában megállapították, hogy az (EU) 2016/714 határozat hatálya alá tartozó termékek nem elégségesek a szúnyoglárvák elleni védekezéshez azokon a területeken, ahol a szúnyogok elszaporodhatnak, és ahol hosszabb hatású szerek alkalmazása szükséges. Ezeken a helyeken alapvetően szükséges a megfelelő védekezés az említett közegészségügyi aggályok miatt, mivel a peték és a lárvák más helyekre is átkerülhetnek. Ezért a (3) preambulumbekezdésben említett kérelem azon az érvelésen alapul, hogy a granulátum formájú VectoMaxFG és a VectoBacWG együttes alkalmazása elengedhetetlen a szúnyoglárvák kifejlődésének hatékony megakadályozásához.
            
         
               (7)
            
            
               mivel a más eszközökkel nem biztosítható, szúnyoglárvák elleni megfelelő védekezés hiánya közegészségügyi veszélyekhez vezethet, bizonyos feltételekkel indokolt engedélyezni Hollandiának az intézkedés meghosszabbítását.
            
         
               (8)
            
            
               Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
            
         ELFOGADTA EZT A HATÁROZATOT:
   1. cikk
   Hollandia összesen legfeljebb 550 napos időtartamra meghosszabbíthatja intézkedését, amelynek keretében engedélyezi, hogy a tanúsítvánnyal rendelkező üzemeltetők – az illetékes hatóságok felügyelete mellett – a betegségeket terjesztő szúnyogok elleni védekezés céljából forgalmazzák és felhasználják a VectoMaxFG biocid terméket.
   2. cikk
   Ennek a határozatnak a Holland Királyság a címzettje.
   
      Kelt Brüsszelben, 2017. április 20-án.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 167., 2012.6.27., 1. o.
   
   
      (2)  A Bizottság (EU) 2016/714 végrehajtási határozata (2016. május 11.) a VectoBacWG és az Aqua-K-Othrine biocid termékek forgalmazásával és felhasználásával kapcsolatban Hollandia által az 528/2012/EU európai parlamenti és tanácsi rendelet 55. cikkének (1) bekezdésével összhangban hozott intézkedés meghosszabbításáról (HL L 125., 2016.5.13., 14. o.).